钦定古今图书集成/明伦汇编/官常典/第069卷 > 永嘉王子仁
## 钦定古今图书集成/明伦汇编/官常典/第069卷 > 永嘉王子仁

按《宋书》本传，“永嘉王子仁，字孝和，孝武帝第九子也。
大明五年，年五岁，监雍、梁、南北秦四州、郢州之竟陵、
随二郡诸军事，北中郎将、宁蛮校尉、雍州刺史，封永
嘉王，食邑二千户。仍迁东中郎将、吴郡太守。六年，又
迁丹阳尹。七年兼卫尉。前废帝即位，加征虏将军，领
卫尉，丹阳尹如故。寻出为左将军、南兖州刺史。景和”
元年，迁南徐州刺史，将军如故。泰始元年，又迁中军
将军，领太常。未拜，徙护军将军。四方平定，以为使持
节、都督湘广交三州诸军事、平南将军、湘州刺史。太
宗遣主书赵扶公宣旨于子仁曰：“汝一家门户不建，
几覆社稷。天未亡宋，景命集我上流，迷愚相扇，四海
同恶。若非我修德御天下，三祖基业一朝坠地，汝辈
便应沦于异族之手。我昔兄弟近二十人，零落相继，
存者无几，唯司徒年长令德，作辅皇家，门户所凭，唯
我与司徒二人而已，尚未能厌百姓奸心，馀诸王亦
未堪赞治。我惟有太子一人，司徒世子，年又幼弱，桂
阳、巴陵，并未有继体，正赖汝辈兄弟，相倚为彊，庶使
天下不敢窥觇王室。”汝辈始十馀岁，裁知俛仰，当今
诸舍细弱，殆不免人轻陵，若非我为主，刘氏不办。今
日没，诸兄弟冲眇，为群凶所逼误，遂与百姓还图骨
肉，于汝在心，不得无愧。即日四海就宁，恩化方始。方
今处汝湘州，汝年渐长，足知善恶。当每思刻厉，奉朝
廷为心，爵秩自然与年俱进。我垂犹子之情，著于万
物，汝“亦当知，好忆我敕旨。”司徒建安王休仁南讨犹
未还，既还，白上以将来非社稷计，宜并为之所。未拜。
赐死，时年十岁。